เปิดยื่นกู้ซื้อบ้านหลังแรกคึก
เริ่มแล้วเปิดยื่นกู้ซื้อบ้านหลังแรก ดอกเบี้ย0%นาน2ปี คนแห่รับบัตรคิวหน้าธนาคารธอส.ทุกสาขาทั่วประเทศ สรุปยอดวันแรกยื่นขอสินเชื่อ 5,800ราย วงเงิน8,700ล้านบาท&nbsp;
9 พ.ค. 2554

เริ่มแล้วเปิดยื่นกู้ซื้อบ้านหลังแรก ดอกเบี้ย0%นาน2ปี คนแห่รับบัตรคิวหน้าธนาคารธอส.ทุกสาขาทั่วประเทศ สรุปยอดวันแรกยื่นขอสินเชื่อ 5,800ราย วงเงิน8,700ล้านบาท 
ธนาคารอาคารสงเคราะห์ (ธอส.) เปิดให้ประชาชนยื่นเอกสารหลักฐาน เพื่อขอกู้ซื้อบ้านหลังแรกเป็นวันแรก ระหว่างเวลา 08.30-15.30 น. ตามโครงการบ้าน ธอส.เพื่อที่อยู่อาศัยแห่งแรก ดอกเบี้ย 0% นาน2 ปี โดยมีรายงานว่า สาขาบางแห่งทั้งในส่วนกลาง และภูมิภาค มีประชาชนเดินทางไปรอรับบัตรคิวกันเป็นจำนวนมาก ลูกค้าคนแรกเดินทางมาตั้งแต่เมื่อเวลา03.00น.ที่ผ่านมา 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) กล่าวว่า ธอส.มีความพร้อมเต็มที่ในการรองรับประชาชนที่สนใจใช้บริการสินเชื่อในโครงการดังกล่าว ทั้งเรื่องขั้นตอนการให้บริการที่ชัดเจนและโปร่งใส การอำนวยความสะดวกให้กับประชาชนที่เข้ามาติดต่ออย่างทั่วถึง
สำหรับเอกสารหลักฐานที่ลูกค้าต้องนำมาแสดงในวันยื่นกู้ ต้องมีการลงนามรับรองสำเนาถูกต้องทุกฉบับ ประกอบด้วยหลักฐาน 5 อย่าง คือ 
1.สำเนาบัตรประชาชน/ข้าราชการ+ทะเบียนสมรส (กรณีสมรสแล้ว) 2.สำเนาทะเบียนบ้านทุกหน้า3.เอกสารแสดงรายได้ เช่น สลิปเงินเดือนหนังสือรับรองเงินเดือน บัญชีเงินฝาก สำเนาการค้าหลักฐานการเสียภาษีเงินได้ หรือหลักฐานการแสดงฐานะทางการเงินอื่นๆ4.สำเนาสัญญาจะซื้อจะขาย/สัญญามัดจำหรือสำเนาใบอนุญาตก่อสร้างอาคาร/คำขออนุญาต และ5.สำเนาโฉนดหรือสำเนาหนังสือกรรมสิทธิ์ห้องชุด
ทั้งนี้ ธนาคารกำหนดขั้นตอนการดำเนินการและวิธีปฏิบัติรับเรื่องยื่นกู้โครงการดังกล่าวไว้ 4 ขั้นตอนคือ 
1.เปิดรับบัตรคิวและรับแบบฟอร์มคำขอกู้ 2.เจ้าหน้าที่ตรวจสอบความครบถ้วนถูกต้องของเอกสารตามลำดับบัตรคิว 3.รับบัตรคิวเพื่อรอบันทึกข้อมูลการยื่นกู้เข้าระบบ4.เจ้าหน้าที่บันทึกข้อมูลจองสิทธิวงเงินกู้ดอกเบี้ยพิเศษตามลำดับบัตรคิว และลูกค้าจะได้รับใบติดตามเรื่อง 
หลังจากนั้นเจ้าหน้าที่ธนาคารจะติดต่อกลับไป
เผยคนยื่นกู้เฉลี่ยรายละ1.5ล้าน-คาดคุณสมบัติไม่เข้าเกณฑ์20%
สำหรับค่าเฉลี่ยของผู้ที่มายื่นขอสินเชื่ออยู่ที่รายละ 1.5 ล้านบาท คาดว่ายอดขอสินเชื่อในวันแรกจะอยู่ที่ประมาณ 1,000 ล้านบาท และคาดว่าจะยื่นขอสินเชื่อครบ 2.5 หมื่นล้านบาทภายใน 1 - 2 สัปดาห์นี้ 
"จะเปิดให้ยื่นจะครบ 2.5 หมื่นล้านบาทแรกก่อน และก็จะเปิดให้ยื่นเป็นรายชื่อสำรองอีก 5,000 - 1 หมื่นล้านบาท เพราะคาดว่าน่าจะมีคนที่คุณสมบัติไม่เข้าเกณฑ์ประมาณ 20%  ของจำนวนคนที่ยื่นขอสินเชื่อ"นายวรวิทย์กล่าว 
นายวรวิทย์กล่าวยืนยันอีกว่า ธนาคารได้รับยื่นเอกสารจากโครงการหรือผู้ประกอบการที่จะรวมคนมายื่นขอสินเชื่อ หากโครงการหรือผู้ประกอบการอสังหาริมทรัพย์ต้องการให้ลูกค้าได้เข้าโครงการนี้ ก็ควรแนะนำให้ลูกค้ารายดังกล่าวเข้ามายื่นขอสินเชื่อด้วยตัวเอง 
สรุปวันแรกยื่นกู้กว่า 5.8พันรายคิดเป็นวงเงิน 8.7พันล้าน
ทั้งนี้สรุปยอดผู้ยื่นขอสินเชื่อมรทั้งสิ้นกว่า 5,800 ราย คิดเป็นวงเงินสินเชื่อกว่า 8,700 ล้านบาท ซึ่งต่ำกว่าเป้าหมาย ธอส. คาดไว้ โดยก่อนหน้านี้ประเมินว่า จะมีผู้ยื่นขอสินเชื่อคิดเป็นวงเงิน 1 หมื่นล้านบาท โดยค่าเฉลี่ยของคนที่มายื่นขอสินเชื่ออยู่ที่รายละ 1.5 ล้านบาท 
อย่างไรก็ตามคาดว่าจะมีผู้มายื่นขอสินเชื่อครบ 2.5 หมื่นล้านบาทภายใน 1 - 2 สัปดาห์นี้ ซึ่งธนาคารจะทำการเปิดรับรายชื่อลูกค้าสำรองอีกเป็นวงเงินประมาณ 1 หมื่นล้านบาท เพราะคาดว่าจะมีผู้ที่ไม่ผ่านหลักเกณฑ์ประมาณ 20 % ของผู้ที่มายื่นขอสินเชื่อทั้งหมด 
ภาพ/วิศิษฐ์ แถมเงิน